Skandalefilmen «Wide Blue Yonder» skulle hatt premiere for ett år siden, men er ennå ikke vist på norske kinoer. Filmen fikk statlig støtte til kinolansering, og Norsk filminstitutt (NFI) krever nå 1,3 millioner kroner tilbakebetalt fra produsentene.

– I vedtaket som lå til grunn skulle filmen ha premiere 12. november 2010, eller 14. januar 2011. Den er ennå ikke vist, sier Stine Helgeland i NFI.

Økonomisk rot

Regissør Robert Young gi instruksjoner til Kåre Conradi og Ingrid Bolsø Berdal. Foto: Eivind Biering-Strand

Hollywood-stjernen Lauren Bacall og norske stjerner som Hege Schøyen og Kåre Conradi medvirker i filmen, som ble presentert med brask og bram under den norske filmfestivalen i Haugesund i august i fjor .

«Wide Blue Yonder» ble spilt inn i Haugesund i 2007, og økonomisk rot har ført til gjentatte premiereutsettelser.

Fortsatt skylder produsenten til sammen rundt 20 millioner kroner fordelt på 200 kreditorer, og de norske skuespillerne har bare fått 40% av lønnen sin.

Den engelske medprodusenten har gått konkurs, og nå forhandles det om hvem som skal få rettighetene til å vise filmen. Bjarne Hareide, som representerer den norske produsenten Euromax, ønsker ikke å betale tilbake pengene til NFI.

Les også: Skandalefilm utsatt igjen

– Vi lanserte filmen litt i Haugesund i romjulen i fjor. Vi har planer om å lansere filmen, og jeg synes de kan vente med å ta pengene tilbake, sier han.

Hareide kan imidlertid ikke sette en ny premiere-dato.

– Vi har ikke troverdighet til det, sier han.

(Artikkelen fortsetter under bildet)

Fra lanseringen av Wide Blue Yonder under filmfestivalen i Haugesund i fjor. Foto: Larsen, Håkon Mosvold / Scanpix

Flere filmer i trøbbel

Wide Blue Yonder er ikke det eneste eksemplet på norske filmer som har havnet i økonomiske vanskeligheter. Tidligere denne uken fortalte NRK om filmarbeidere som vurderer rettsak for å få lønn for filmen «Tomme tønner».

En av investorene til filmen «Yohan Barnevandreren» advarer mot å satse penger på oppfølgeren til filmen, som gikk med dundrende underskudd.

Om Norsk filminstitutt fortsatt står på sitt, går «Wide Blue Yonder»-kravet videre til Kulturdepartementet for en endelig avgjørelse.